বেলডাঙার মৃত পরিযায়ী শ্রমিকের পরিবারকে চাকরি ও আর্থিক সাহায্যের ঘোষণা

মুর্শিদাবাদ: মুর্শিদাবাদের (Murshidabad) বেলডাঙার (Beldanga) মৃত পরিযায়ী শ্রমিক আলাউদ্দিন শেখের পরিবারকে সরকারি চাকরি ও আর্থিক সাহায্য দেওয়ার ঘোষণা করল জেলা প্রশাসন। শুক্রবার জেলাশাসক নিতিন সিংহানিয়া জানান, মৃতের পরিবারকে রাতের মধ্যেই আর্থিক সহায়তা দেওয়া হবে। পাশাপাশি জেলার পরিযায়ী শ্রমিকদের নিরাপত্তা ও পরিস্থিতির উপর নজর রাখতে ২৪ ঘণ্টার কন্ট্রোলরুম চালু করার সিদ্ধান্ত নেওয়া হয়েছে।

শুক্রবার সকালে ঝাড়খণ্ডে আলাউদ্দিন শেখের দেহ উদ্ধার হওয়ার খবর ছড়িয়ে পড়তেই বেলডাঙায় তীব্র উত্তেজনা ছড়ায়। আলাউদ্দিন ঝাড়খণ্ডে ফেরিওয়ালার কাজ করতেন। ভাড়াবাড়ি থেকে তাঁর ঝুলন্ত দেহ উদ্ধার হয়। যদিও পরিবারের অভিযোগ, তাঁকে নৃশংস ভাবে পিটিয়ে খুন করার পর দেহ ঝুলিয়ে দেওয়া হয়েছে। গ্রামবাসীদের একাংশের দাবি, মুর্শিদাবাদের বাসিন্দা হওয়ার কারণেই এই পরিণতি হয়েছে আলাউদ্দিনের।

আরও পড়ুন: মহাকাল মন্দির শিলান্যাসে মমতা

ঘটনার প্রতিবাদে শুক্রবার সকাল থেকে বেলডাঙায় ব্যাপক বিক্ষোভ শুরু হয়। ১২ নম্বর জাতীয় সড়ক ও রেললাইন অবরোধ করেন স্থানীয়েরা। প্রায় সাড়ে ঘণ্টা ধরে চলা অবরোধে উত্তর ও দক্ষিণবঙ্গের যোগাযোগ কার্যত বিচ্ছিন্ন হয়ে যায়। ভোগান্তিতে পড়েন হাজার হাজার যাত্রী। বিক্ষোভ চলাকালীন ট্রাফিক কিয়স্ক ও পুলিশের গাড়ি ভাঙচুর করা হয়। ইটের আঘাতে অন্তত ১২ জন আহত হন।

পরিস্থিতি সামাল দিতে ঘটনাস্থলে পৌঁছন জেলাশাসক নিতিন সিংহানিয়া। মুখ্যমন্ত্রী মমতা বন্দ্যোপাধ্যায় উত্তেজিত জনতাকে সংযত থাকার আবেদন জানান। তিনি বলেন, রাজ্য সরকার মৃতের পরিবারের পাশে রয়েছে এবং ঘটনার পূর্ণ তদন্ত হবে। এরপরই জেলাশাসক জানান, পরিবারকে চাকরি ও আর্থিক সহায়তা দেওয়ার পাশাপাশি লেবার কমিশনার, একজন আইন আধিকারিক ও ডেপুটি ম্যাজিস্ট্রেট পদমর্যাদার আধিকারিককে নিয়ে একটি বিশেষ দল গঠন করা হবে। এই দল পরিযায়ী শ্রমিকদের সমস্যার উপর নিয়মিত নজরদারি চালাবে।

এদিকে ঘটনার পর ঝাড়খণ্ডের মুখ্যমন্ত্রী হেমন্ত সোরেনের সঙ্গে ফোনে কথা বলেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায়। অভিযুক্তদের বিরুদ্ধে কড়া ব্যবস্থা নেওয়ার অনুরোধ জানান তিনি। ঝাড়খণ্ড সরকারের তরফে দ্রুত তদন্ত ও দোষীদের গ্রেফতারের আশ্বাস দেওয়া হয়েছে।